Rådets afgørelse

af 20. december 2001

om ændring af Rådets afgørelser af 25. juni 2001, 22. december 2000, 25. juni 1997 og 22. marts 1999 for så vidt angår dagpenge til nationalt militærpersonale og nationale eksperter, som udstationeres ved Generalsekretariatet for Rådet med henblik på Den Europæiske Unions Militærstab

(2002/34/EF)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 28, stk. 1,

under henvisning til traktaten om oprettelse af Det Europæiske Fællesskab, særlig artikel 207, stk. 2, og

ud fra følgende betragtninger:

(1) De administrative ordninger for nationalt militærpersonale og nationale eksperter, der udstationeres ved Generalsekretariatet for Rådet, fastsætter med hensyn til udbetaling af dagpenge, at godtgørelsen nedsættes med 75 %, hvis indkaldelsesstedet ligger mindre end 50 km fra tjenestestedet.

(2) Når en udstationeret national militærperson eller ekspert i en treårsperiode, der udløber seks måneder inden hans tiltrædelse, har gjort tjeneste for en diplomatisk mission tilhørende en medlemsstat, der er en anden stat end udstationeringsstaten, eller i en international organisation, betragtes denne tjeneste som neutral i forhold til indkaldelsesstedet -

TRUFFET FØLGENDE AFGØRELSE:

Artikel 1

1. Artikel 12, stk. 3, i Rådets afgørelse 2001/496/FUSP af 25. juni 2001 om ordningen for nationalt militærpersonale, som udstationeres ved Generalsekretariatet for Rådet med henblik på Den Europæiske Unions Militærstab(1), affattes således: "3. Dagpengene til udstationerede militærpersoner, som i den treårsperiode, der udløber seks måneder før deres tiltrædelse af tjenesten som nationale eksperter, havde fast bopæl eller udøvede deres hovederhverv mindre end 50 km fra udstationeringsstedet, nedsættes med 75 %.

Ved anvendelse af denne bestemmelse ses der bort fra de tilfælde, hvor de udstationerede militærpersoner har gjort tjeneste for en anden medlemsstat end den, de var udstationeret i, eller i en international organisation."

2. Artikel 12, stk. 3, i

- Rådets afgørelse 2001/41/EF af 22. december 2000 om ordningen for nationale eksperter, der udstationeres ved Generalsekretariatet for Rådet som led i en udvekslingsordning for tjenestemænd i Generalsekretariatet for Rådet for Den Europæiske Union og tjenestemænd i de nationale administrationer og internationale organisationer(2)

- Rådets afgørelse af 25. juni 1997 om ansættelsesvilkårene for nationale eksperter, der udstationeres ved Generalsekretariatet for Rådet (Generaldirektoratet for Retlige og Indre Anliggender) som led i iværksættelsen af programmet til intensivering af bekæmpelsen af organiseret kriminalitet, og

- Rådets afgørelse af 22. marts 1999 om ordningen for nationale eksperter, der udstationeres ved Generalsekretariatet for Rådet (Generaldirektoratet for Retlige og Indre Anliggender) som led i den kollektive evaluering af ansøgerlandenes indførelse, anvendelse og faktiske gennemførelse af gældende ret i Den Europæiske Union på området retlige og indre anliggender

affattes således: "3. Dagpengene til udstationerede nationale eksperter, som i den treårsperiode, der udløber 6 måneder før deres tiltrædelse af tjenesten som nationale eksperter, havde fast bopæl eller udøvede deres hovederhverv mindre end 50 km fra udstationeringsstedet, nedsættes med 75 %.

Ved anvendelse af denne bestemmelse ses der bort fra de tilfælde, hvor de udstationerede nationale eksperter har gjort tjeneste for en anden medlemsstat end den, de var udstationeret i, eller i en international organisation."

Artikel 2

Denne afgørelse har virkning fra dagen for vedtagelsen.

Den anvendes fra den 25. juni 2001.

Udfærdiget i Bruxelles, den 20. december 2001.

På Rådets vegne

C. Picqué

Formand

(1) EFT L 181 af 4.7.2001, s. 1.

(2) EFT L 11 af 16.1.2001, s. 35.